Okresná prokuratúra Rimavská Sobota 
Jesenského 1, 979 80 Rimavská Sobota 1 	

Sp. zn. : 2 Pv 299/13/6609	Rimavská Sobota, 19.12.2013
EEČ : 2-49-153-2013

U Z N E S E N I E

Trestná vec:	obvinený XXXXX 
Prečin:	Podvod podľa § 221 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Rimavská Sobota
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
1.
26.06.2012 v Rimavskej Sobote na ul. Salvovej v predajni XXXXX XXXXX uzatvoril zmluvu č. 4206113076 so spoločnosťou XXXXX XXXXX na predmet zmluvy,  a to televízora zn. LG Cinema 3D LED, typ 47KM670S, v hodnote nie menej  ako 945 € s akontáciou 94,50 €, pričom už pri podpise zmluvy uviedol nepravý údaj o svojom zamestnaní v spoločnosti Yura Eltec Corporation Slovakia, s.r.o., Rimavská Sobota, hoci vedel, že tam nepracoval a nepracuje, tovar nebude mať z čoho splácať, doposiaľ neuhradil ani jednu splátku a spoločnosti XXXXX XXXXX tak spôsobil škodu vo výške nie menej ako 1 003,20 € aj s úrokovým navýšením,
2.
26.06.2012 v Rimavskej Sobote na ul. Salvovej v predajni XXXXX uzatvoril zmluvu č. 20239975 so spoločnosťou XXXXX XXXXX na predmet zmluvy,  a to výpočtovej techniky zn. Com4, v hodnote nie menej  ako 792 € s akontáciou 273,20 €, pričom už pri podpise zmluvy uviedol nepravý údaj o svojom zamestnaní v spoločnosti Yura Eltec Corporation Slovakia, s.r.o., Rimavská Sobota, hoci vedel, že tam nepracoval a nepracuje, tovar nebude mať z čoho splácať, doposiaľ neuhradil ani jednu splátku a spoločnosti XXXXX XXXXX tak spôsobil škodu vo výške nie menej ako 656,10 € aj s úrokovým navýšením,

lebo je trestné stíhanie neprípustné podľa § 9 odsek 1 písmeno d

Odôvodnenie:
	Uznesením vyšetrovateľa Okresného riaditeľstva PZ, Odboru kriminálnej polície Rimavská Sobota sp. zn. ORP-276/OEK-RS-13 z 20.05.2013 bolo začaté trestné stíhanie a vznesené obvinenie XXXXX za prečin podvodu podľa § 221  ods. 1 Tr. zákona na tých skutkových základoch, ako je to uvedené vo výrokovej časti tohto uznesenia. 

	Príslušnosť vyšetrovateľa Odboru kriminálnej polície PZ Rimavská Sobota bola daná v čase začatia trestného stíhania a vznesenia obvinenia skutočnosťou uvedenou v § 200 ods. 2 písm. a) Tr. poriadku, nakoľko obvinený XXXXX v tom čase vykonával trest odňatia slobody. 

	Počas vyšetrovania vyšetrovateľ pred jeho skončením získal informáciu o tom, že obvinený XXXXX dňa 19.10.2013 zomrel, a to v meste XXXXX. Táto skutočnosť je dokladovaná úmrtným listom na č.l. 101 spisového materiálu, z ktorého je zrejmé, že úmrtie obvineného XXXXX je evidované v knihe úmrtí Matričného úradu mesta XXXXX vo zväzku 42 ročník 2013 strane 176 pod poradovým číslom 592. Táto skutočnosť je naviac deklarovaná aj odmietnutou žiadosťou o odpis registra trestov na č.l. 102 spisového materiálu, kde register trestov osobu eviduje ako mŕtvu s dátumom úmrtia 19.10.2013. 

	Podľa § 215 ods. 1 písm. d) Tr. poriadku prokurátor zastaví trestné stíhanie ak je trestné stíhanie neprípustné podľa § 9 Tr. poriadku.

	Z § 9 ods. 1 písm. d) Tr. poriadku vyplýva, že trestné stíhanie nemožno začať a ak už bolo začaté, nemožno v ňom pokračovať a musí byť zastavené proti tomu, kto zomrel alebo bol vyhlásený za mŕtveho. 

	Vzhľadom k vyššie uvedeným skutočnostiam bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Milan Marko
prokurátor